Uffiċċjali tad-dipartiment tal-istat amerikan responsabbli mill-programm tar-rilokazzjoni tal-immigranti wegħdu li l-Amerika ser tkompi tieħu immigranti minn Malta kif għamlet fl-aħħar snin meta ħadet mal-2,000 immigrant minn Malta. Huma ġew kwotati li qalu dan f’laqgħa f’Washington mal-kap tal-Partit Nazzjonalista Simon Busuttil. L-uffiċċjali spjegaw li kull sena l-Istati Uniti jaċċettaw madwar 70,000 refuġjat minn pajjiżi differenti u minn ħames snin ilu ‘l hawn bdew jaċċettaw mal-500 refuġjat fis-sena li jkunu ngħataw protezzjoni f’Malta. Il-kap nazzjonalista wera l-apprezzament tiegħu għal dan u insista fuq l-importanza li din l-għajnuna tkompli tingħata sabiex ittaffi l-pressjoni migratorja fuq Malta. Dr Busuttil qal li l-Oppożizzjoni tawgura li din l-għajnuna tħajjar stati Ewropej qrib tagħna sabiex huma wkoll jagħmlu ġesti simili biex ikompli jittaffa l-piż tal-immigrazzjoni fuq stati żgħar bħal Malta.